Kwan a yɛbɛfa do esiw awargyaa ano no nnyɛ nyimpa kor anaa awarfo no nko asɛdze mbom ɔsɛ dɛ ebusua na ɔman nyinara boa ma yetum ko tsia awargyaa. Ɔnam dɛ awargyaa nnyɛ adze pa na eso ɔmmboa mbofra hɔn abrabɔ na hɔn nstetsee ntsi, otwar dɛ yɛyɛ ndzɛmba ahorow pii dze bɔ mbɔdzen araa dɛ awargyaa biara nnkɛba. Ndzɛmba ahorow a sɛ yɛyɛ a, yebotum esiw awargyaa ano no mu bi na odzidzi do yi.
Dza odzi kan a ɔbɔboa ma awargyaa n’ano abra adze nye ahosiesie. Dza nyimpa bɛyɛ biara no, odzi kan siesie no ho ansaana ɔayɛ. Onnyi dɛ banyin n abasia soɛr preko pɛr dɛ wɔrobɔwar mbom twar dɛ wosiesie hɔnho ansaana woewura awar no mu. Otwar dɛ banyin no hu basia no yie na basia no so hu banyin no yie wɔ suban mu, nkitsahodzi mu na pii a ɔkeka ho ama woehu kwan a wɔbɛfa do atsena amma awargyaa ammba. Iyi yɛ adze a ohia yie a onnyi dɛ mbabun no bu hɔn enyi gu do ber a wɔagye ato mu dɛ wɔbɔwar ama sɛ wodu beebi na awar mu ehum rutu a, woetum egyina akora hɔnho amma awargyaa ammba.
Dza otsia bio a no so botum aboa esiw awargyaa ano nye edwumadzenyɛ. Ɔnam dɛ akwadwer na sika ho haw dze awargyaa ba ntsi, ohia dɛ awarfo no mu biara, tsitsiriw banyin no yer no ho yɛ edwumadzen ama woetum enya sika ahwɛ fie ama enyigye aba hɔn asetsena mu.
Sɛ yebotum esiw awargyaa ano anaa dɛ yɛbɛma n’ano abra adze a, otwar dɛ awarfo no dze obu na ɔdɔ ma hɔnho. Baebor mpo akyerɛ dɛ, otwar dɛ basia dze obu bɛma no kun na no kun so adɔ no. Ɔwɔ dɛ yeyi kasa fi fi hɛn nkɔmbɔdzi mu dɛ awarfo. Onnyi dɛ yɛyeyaw hɛn ho ma bi mpo ka hɛn ebusuafo na mbom yɛbɛma obu agye ehin wɔ awar mu ma awar no afa ne tam pa efura.
Sɛ basia anaa banyin dze no ho kam no kun anaa ne yer a, awargu tum ba. Sɛ wɔdze hɔnho kam hɔnho a, otum ma kor fa ne nyɛnko n’ekyir na sɔ afa kor no hun a, basabasayɛ ba ma awargyaa so dua do ba. Dɛm siantsir yi ntsi, onnyi dɛ wɔ awar mu no, awarfo dze hɔnho bɛkam hɔnho amma awargyaa ammba.
Dza otwa tun wɔ akyerɛw yi mu a no so botum aboa ma yesiw awargyaa ano nye nokwardzi. Nokwardzi ho hia ara yie wɔ awar. Onnyi dɛ banyin anaa basia no dze ndzɛmba bi sie hɔnho wɔ awar mu. Otwar dɛ biribiara mu da hɔ pefee ma obiara nya mu ntseasee. Mfatoho; Sɛ banyin nntum nnwoo a, otwar dɛ ɔma basia no hu no ntsɛmpa no ara ansaana woewura awar no. Sɛ ɔba no dɛ biribi ba wɔ awar no mu, onnyi dɛ awarfo no dze suma hɔnho na sɛ awarfo yɛ iyi, awargyaa nnkɛba.
Dza m’akyerɛkyerɛmu yi nyinara yɛ dza a sɛ yedzi do a, ɔbɔboa ma yeetum esiw awargyyaa ano anaa dɛ yɛabra n’ano adze. Otwar dɛ ebusua, ɔman na ankorankor dze hɔnho gye mu ma yetum ma mbabun no hu hia a ohia dɛ yɛbɛyɛ iyi amma awargyaa ammba. Otwar dɛ basia na banyin no yɛ hɔn asɛdze dze bɔ awar no ho ban fi awargyaa ho.
